《楚萍歌》
宋代·彭大年

云梦青兵蟠楚薮，萍实江边大如斗。
故垒摧颓百战余，旧事流传千载后。
青崖半裂玄猿吼，空坡突过黄狐走。
山深落日少人行，寂寞鸣蜩在高柳。
湖江入梦倏三年，慰我漂零一杯酒。
群盗虽降汉赤眉，故侯惯作秦黔首。

作者简介：彭大年，高宗绍兴五年（一一三五）。为宜章县尉。事见《宋会要辑稿》职官七○之一七。